ai4bharat/Pralekha huggingface dataset:
मंत्रिमंडळ
शाश्वत शहर विकास क्षेत्रात तांत्रिक सहकार्याबाबत भारत आणि फ्रान्स यांच्यातील कराराला केंद्रीय मंत्रिमंडळाची मंजुरी
नवी दिल्ली, 6 जून 2018
पंतप्रधान नरेंद्र मोदी यांच्या नेतृत्वाखाली केंद्रीय मंत्रिमंडळाला भारत आणि फ्रान्स दरम्यान मार्च 2018 मध्ये करण्यात आलेल्या शाश्वत शहर विकास क्षेत्रातील कराराबाबत अवगत करण्यात आले. पाच वर्षांसाठी हा करार लागू राहील.
तपशील:
स्मार्ट शहर विकास, शहरातील सार्वजनिक वाहतूक प्रणालीचा विकास, शहरी वस्त्या आणि सुविधा , घनकचरा विघटन आणि प्रक्रिया, लँडफिल रेमेडीशन, पाण्याचा पुनर्वापर आणि प्रक्रिया, तंत्रज्ञान हस्तांतरण, पाण्याचे संवर्धन, सार्वजनिक गृहनिर्माण, हरित घरे, शहर नियोजन, वारसा, मनुष्यबळ विकास, क्षमता निर्मिती आणि परस्पर हिताच्या क्षेत्रात तांत्रिक सहकार्याला प्रोत्साहन देणे हा या कराराचा उद्देश आहे.
अंमलबजावणी धोरण:
या करारांतर्गत, सहकार्यावरील कार्यक्रमांची अंमलबजावणी आणि धोरण आखण्यासाठी एक संयुक्त कृती गट स्थापन केला जाईल. हा संयुक्त कृती गट वर्षातून एकदा भारत आणि फ्रान्स मध्ये परस्परांना भेटेल.
प्रमुख परिणाम:
हा करार उभय देशांदरम्यान शाश्वत शहर विकास क्षेत्रात द्विपक्षीय सहकार्याला प्रोत्साहन देईल.
लाभार्थी :
या करारामुळे स्मार्ट शहर विकास, शहरी सार्वजनिक वाहतूक प्रणाली, शहरी वस्त्या आणि सुविधा (पाणीपुरवठा आणि सांडपाणी व्यवस्थापन, घनकचरा विघटन आणि प्रक्रिया, लँडफिल रेमेडीशन, परवडणारी घरे, कचरा व्यवस्थापन, शहर पर्यावरण आणि वारसा संवर्धन या क्षेत्रात रोजगार निर्माण होण्याची शक्यता आहे.
B.Gokhale/S.Kane/D.Rane
(Visitor Counter : 75
सुक्ष्म, लघु आणि मध्यम उदयोग मंत्रालय
पंतप्रधान रोजगार निर्मिती कार्यक्रमाअंतर्गत आतापर्यंत 5 लाख 2 हजार लाभार्थ्यांना मदत
(नवी दिल्ली, 12 डिसेंबर 2018
2008 मध्ये सुरू करण्यात आलेल्या पंतप्रधान रोजगार निर्मिती कार्यक्रम अंतर्गत 5 लाख 2 हजार 85 लाभार्थ्यांना मदत करण्यात आली. सूक्ष्म, लघु आणि मध्यम उद्योग राज्यमंत्री  यांनी राज्यसभेत ही माहिती दिली.
2018-19 वर्षात पंतप्रधान रोजगार निर्मितीसाठी 1800.64 कोटी रुपयांची तरतूद केल्यामुळे पंतप्रधान रोजगार निर्मिती कार्यक्रमाची उद्दिष्टही वाढवण्यात आल्याचे ते म्हणाले.
पंतप्रधान रोजगार निर्मिती कार्यक्रमाअंतर्गत सामान्य श्रेणीतील लाभार्थीही मार्जिन मनी अनुदानाचा लाभ घेऊ शकतात. ऑनलाईन पोर्टलवर अर्जदार अर्ज करू शकतात.
N.Sapre/S.Kane/P.Kor
नागरी उड्डाण मंत्रालय
‘उडान’ योजनेअंतर्गत हैद्राबाद-नाशिक दरम्यान स्पाइस जेटच्या विमानसेवेला प्रारंभ
नवी दिल्ली, 20 नोव्हेंबर 2020
भारत सरकारच्या आरसीएस-उडान  योजनेअंतर्गत देशामध्ये हवाई संपर्क यंत्रणा अधिक मजबूत करण्यासाठी पावले टाकली आहेत. यामध्ये तेलंगणातल्या हैद्राबाद ते महाराष्ट्रातल्या नाशिक शहराला जोडणारी दुसरी थेट हवाई सेवा आजपासून सुरू करण्यात आली. याप्रसंगी आयोजित करण्यात आलेल्या कार्यक्रमामध्ये नाशिकचे पालकमंत्री छगन भुजबळ, नाशिकचे खासदार हेमंत गोडसे, जिल्हाधिकारी सूरज मांढरे, नाशिक ग्रामीणचे पोलिस अधीक्षक सुनील पाटील, त्याचबरोबर एनआयएमएच्या नाशिक पायाभूत सुविधा समितीचे अध्यक्ष मनीष रावळ आणि नाशिकच्या एचएएल विमानतळाचे मुख्य कार्यकारी अधिकारी शेषगिरी राव यांनी या उडान सेवेतल्या विमानाला हिरवा झेंडा दाखवला. यावेळी नागरी उड्डाण मंत्रालयाचे आणि भारतीय विमानतळ प्राधिकरणाचे अधिकारीही उपस्थित होते. उडान योजनेअंतर्गत आत्तापर्यंत 297 हवाई मार्गांवर आणि 53 विमानतळांवरून विमान सेवा कार्यान्वित करण्यात आली आहे.
हैद्राबाद-नाशिक मार्गावर अलायन्स एअरच्या उड्डाणाला चांगले यश मिळाल्यानंतर आता स्पाइसजेटने या मार्गावर थेट हवाईसेवा सुरू केली आहे. आरसीएस उडान-2 च्या लिलाव बोली प्रक्रियेअंतर्गत स्पाइसजेटला हैद्राबाद-नाशिक मार्गाचा लिलाव बहाल करण्यात आला. सर्वसामान्यांना परवडणा-या दरामध्ये विमान प्रवासाचे तिकीट ठेवून ‘व्यवहार्यता तफावत निधी  अंतर्गत’ उडान योजनेतून ही सेवा देण्यात येत आहे. यामध्ये आठवड्यातून चार उड्डाणे होणार असून 78 आसनांचे क्यू 400 एअरक्राफ्ट उपलब्ध करून देण्यात येत आहे. स्पाइस जेटव्दारे उडान अंतर्गत जोडले गेलेले नाशिक हे 14 वे शहर आहे.
व्यापार, पर्यटनाच्या संधी यामुळे प्रवाशांकडून हैद्राबाद आणि नाशिक या दोन्ही शहरांमध्ये हवाई सेवेची मागणी मोठ्या प्रमाणावर आली आहे. नाशिक हे एक तीर्थक्षेत्रहीअसून दर बारा वर्षांनी इथे कुंभमेळा भरतो. याशिवाय शिर्डी आणि त्र्यंबकेश्वर या मंदिरांमध्ये दर्शनासाठी अनेक भाविक येतात. नाशिक शहरातलीही अनेक मंदिरे प्रसिद्ध असून त्यासाठीही असंख्य भाविक येतात. त्याचबरोबर द्राक्ष उत्पादक आणि मद्य उत्पादकांच्या दृष्टीने नाशिक अतिशय महत्वाचे शहर आहे. हिंदुस्तान एरोनॉटिक्स लिमिटेड च्या विमानांची निर्मिती नाशिकमध्ये केली जाते. मिग आणि एसयू विमानांची तसेच के-13 क्षेपणास्त्रांची निर्मितीही याच शहरात होते. या व्यतिरिक्त नाशिकमध्ये महिंद्र अँड महिंद्र, बॉश, एबीबी, क्रॉम्पटन ग्रीव्हज, थायसेनकृप, सीएट अशा विविध कंपन्या कार्यरत आहेत.
या विमानसेवेचे वेळापत्रक पुढीलप्रमाणे असणार आहे:-
|
|
Flight Number
|
|
Dept Arp
|
|
Arvl Arp
|
|
Dept Time
|
|
Arrv Time
|
|
Block Time
|
|
Frequency
|
|
2789
|
|
HYD
|
|
ISK
|
|
10:35
|
|
12:05
|
|
1:30
|
|
Tuesday, Wednesday, Thursday, Friday
|
|
2790
|
|
ISK
|
|
HYD
|
|
12:35
|
|
14:10
|
|
1:35
|
|
Tuesday, Wednesday, Thursday, Friday
Jaydevi P.S./S.Bedekar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 127
मंत्रिमंडळ
भारत आणि मंगोलिया यांच्यात शांती आणि नागरी हेतूंसाठी बाह्य जागेचा वापर आणि तेथील संशोधन कार्यातील सहकार्याबाबतच्या कराराला केंद्रीय मंत्रिमंडळाने दिली मान्यता
नवी दिल्ली, 8 जानेवारी 2020
पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने भारत आणि मंगोलिया यांच्यात बाह्य जागेचा वापर आणि संशोधन कार्यात शांतिपूर्ण आणि नागरी उद्देशाने सहकार्य करण्याच्या करारास मान्यता दिली.
मंगोलियन राष्ट्राध्यक्षांच्या भारत दौऱ्यादरम्यान 20 सप्टेंबर 2019 रोजी नवी दिल्लीत या करारावर स्वाक्षरी करण्यात आली होती.
तपशील:
या कराराअंतर्गत, उभय देश अंतराळ विज्ञान, तंत्रज्ञान आणि पृथ्वीविषयी माहिती मिळविण्यासाठी रिमोट सेन्सिंग सिस्टम, उपग्रह प्रक्षेपण आणि उपग्रह-आधारित दिशासुचक प्रणाली, अवकाश विज्ञान आणि ग्रह शोध, अंतराळ यान, अंतराळ यंत्रणा आणि भू प्रणालीचा वापर तसेच अंतराळ तंत्रज्ञानाच्या वापरासाठी सहकार्य करतील.
या कराराअंतर्गत, उभय पक्ष एक संयुक्त कार्य गट तयार करण्यास सक्षम असतील. ज्यामध्ये भारत सरकारच्या अंतराळ विभाग आणि भारतीय अवकाश संशोधन संस्था आणि मंगोलियाच्या कम्युनिकेशन्स अँड इन्फॉरमेशन टेक्नॉलॉजी अथॉरिटीच्या सदस्यांचा समावेश असेल. हा कार्य गट कराराच्या व्यवस्थेची अंमलबजावणी करण्याच्या पद्धती आणि त्यांच्यासाठी कालावधी निश्चित करेल.
आर्थिक परिणाम:
कराराअंतर्गत सहकार्याच्या कामांवर खर्च करण्याचा निर्णय उभय पक्ष उपलब्ध असलेले आर्थिक स्रोत आणि आवश्यकतानुसार घेतील.
फायदे:
या कराराद्वारे दोन्ही देश अंतराळातील तंत्रज्ञानाच्या वापरासाठी संयुक्त उपक्रम राबवू शकतील जे भविष्यात मानवजातीसाठी खूप फायदेशीर ठरतील. या कराराचा फायदा देशातील सर्व भागांना होईल.
अंमलबजावणी धोरण आणि लक्ष्य:
या करारामुळे दोन्ही बाजूंना संयुक्त कार्यकारी गटामार्फत कराराच्या व्यवस्थेची वेळेत अंमलबजावणी करण्यात मदत होईल.
परिणाम:
कराराच्या माध्यमातून उभय पक्षांना बाह्य जागेत संशोधन उपक्रम राबविण्यास आणि रिमोट सेन्सिंग सिस्टम, उपग्रह प्रक्षेपण, उपग्रह दिशात्मक प्रणाली आणि अवकाश विज्ञान या क्षेत्रातील तंत्रज्ञानाचा वापर करण्याच्या नवीन संधी प्राप्त होतील .
पार्श्वभूमी:
15 जानेवारी 2004 रोजी भारतीय अवकाश विभाग आणि मंगोलियाच्या पायाभूत सुविधा मंत्रालयाने अवकाश विज्ञान आणि तंत्रज्ञानात सहकार्य आणि वापरासाठी एक करारावर स्वाक्षरी केली. त्याअंतर्गत मंगोलियन अधिकाऱ्यांना अंतराळ विज्ञानाचे प्रशिक्षण देण्याशिवाय अद्याप अन्य कोणतेही मोठे कार्य केले नाही.
या कराराच्या आढावा घेण्याबाबत मंगोलियातील भारतीय दूतावासाशी संपर्क साधला असता पायाभूत सुविधा विभाग बंद झाल्याचे निदर्शनास आले आणि आता त्याजागी दूरसंवाद आणि माहिती तंत्रज्ञान प्राधिकरणाच्या देखरेखीखाली हे काम करण्यात येत आहे
B.Gokhale/S.Mhatre/P.Malandkar
(Visitor Counter : 138
राष्ट्रपती कार्यालय
राष्ट्रपतींनी अमृतसरला दिली भेट, श्री हरमिंदर साहिब येथे केले अभिवादन; जालियनवाला बाग येथे हुतात्म्यांना वाहिली आदरांजली
नवी दिल्ली, 9 मार्च 2023
राष्ट्रपती द्रौपदी मुर्मू यांनी आज  अमृतसरला भेट दिली.
राष्ट्रपतींनी श्री हरमंदिर साहिब इथं नतमस्तक होऊन पुढील कार्यक्रमाला सुरुवात केली. राष्ट्रपतींनी गर्भगृहात जाऊन दर्शन घेतले, परिक्रमा केली आणि इतर भाविकांसह लंगरमध्येही त्या सहभागी झाल्या. सुंदर वास्तुकला आणि दैवी शांतता असलेले हे पवित्र ठिकाण शांतता आणि सुसंवादाची भावना जागृत करतं. मी देशाच्या शांती, प्रगती आणि समृद्धीसाठी प्रार्थना केली, असं राष्ट्रपतींनी श्री हरमंदिर साहिबच्या अभ्यागत पुस्तकात लिहिलं. “विशेषत: लंगरच्या वेळी सेवा आणि भक्तीच्या भावनेने अथक परिश्रम करणारे स्वयंसेवक पाहून खूप आनंद झाला. शीख गुरूंची शिकवण आपल्याला बंधुता आणि एकता साधण्यासाठी प्रेरणा देत राहील, असंही त्यांनी या पुस्तकात लिहिलं.
त्यानंतर, राष्ट्रपतींनी जालियनवाला बागला भेट दिली आणि मातृभूमीसाठी बलिदान देणाऱ्या स्वातंत्र्यसैनिकांना श्रद्धांजली वाहिली. मातृभूमीसाठी सर्वस्व अर्पण करणाऱ्या शूरवीरांविषयी राष्ट्र कृतज्ञ असून त्यांना कायम स्मरणात ठेवेल. हे स्मारक येणाऱ्या पिढ्यांना स्वातंत्र्याचे महत्त्व आणि त्यासाठी केलेल्या बलिदानाची आठवण करून देईल आणि राष्ट्र उभारणीत योगदान देण्याची प्रेरणा देत राहील, असं राष्ट्रपती द्रौपदी मुर्मू यांनी जालियनवाला बाग इथल्या अभ्यागत पुस्तकात लिहिलं.
दिल्लीत परतण्यापूर्वी राष्ट्रपतींनी दुर्गियाना मंदिर आणि भगवान वाल्मिकी राम तीर्थस्थळावर प्रार्थना केली.S.Bedekar/S.Mohite/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 61
पंतप्रधान कार्यालय
भारत-सौदी अरेबिया राजनैतिक भागीदारी परिषदेच्या पहिल्या बैठकीत पंतप्रधानांचे प्रारंभिक निवेदन
नवी दिल्ली, 11 सप्टेंबर 2023
मान्यवर महोदय,
दोन्ही देशांचे प्रतिनिधी,
माध्यमकर्मी मित्र,
आज भारत-सौदी अरेबिया यांच्यातील राजनैतिक भागीदारी परिषदेच्या पहिल्या नेतृत्व बैठकीत सहभागी होत असतांना मला अतिशय आनंद होत आहे.
2019 च्या माझ्या सौदी अरेबियाच्या दौऱ्यादरम्यान आम्ही या परिषदेची घोषणा केली होती.
या चार वर्षात ही परिषद आमच्या राजनैतिक भागीदारीला अधिक दृढ करण्यासाठीचे एक प्रभावी माध्यम म्हणून विकसित झाली आहे.
मला आनंद आहे, या परिषदेच्या अंतर्गत, दोन्ही समित्यांच्या अनेक बैठका झाल्या, ज्यातून प्रत्येक क्षेत्रात आमचे परस्पर सहकार्य सातत्याने वाढत आहे.
बदलत्या काळाच्या गरजांच्या अनुरूप आम्ही आमच्या संबंधात नवे आणि आधुनिक आयाम जोडले आहेत.
भारतासाठी सौदी अरेबिया आमच्या सर्वात महत्वाच्या राजनैतिक भागीदारांपैकी एक आहे.
जगातील दोन मोठ्या आणि जलद गतीने विकसित होणाऱ्या अर्थव्यवस्थांच्या रूपाने आमचे परस्पर सहकार्य संपूर्ण प्रदेशाची शांतता आणि स्थैर्य यासाठी महत्वाचे आहे.
मान्यवर महोदयांच्या सोबत झालेल्या बैठकीत आम्ही आमच्यातील ही घनिष्ट भागीदारी आणखी वरच्या पातळीवर घेऊन जाण्यासाठी अनेक उपक्रमांवर चर्चा केली.
आजच्या आमच्या बैठकीतून आमच्या संबंधाना एक नवी ऊर्जा, एक नवी दिशा मिळेल आणि आम्हाला एकत्रितपणे मानवतेच्या कल्याणासाठी काम करत राहण्याची प्रेरणा मिळेल.
काल आम्ही एकत्रितपणे भारत-पश्चिम आशिया आणि युरोप यांच्या दरम्यान आर्थिक मार्गिका निर्माण करण्यासाठी एक ऐतिहासिक सुरुवात केली.
ही मार्गिका केवळ दोन देशांनाच आपापसात जोडणार नाही, तर आशिया, पश्चिम आशिया आणि युरोप यांच्यातील आर्थिक सहकार्य, उर्जेचा विकास आणि डिजिटल जोडणीला बळ देईल.
मान्यवर महोदय, आपले नेतृत्व आणि आपल्या ‘व्हीजन 2030’ च्या माध्यमातून सौदी अरेबिया ज्या जलद गतीने आर्थिक आणि सामाजिक प्रगती करतो आहे, त्यासाठी मी मनापासून आपले खूप खूप अभिनंदन करतो.
सौदी अरबमध्ये मध्ये राहणाऱ्या भारतीयांच्या हिताची सुरक्षा आणि त्यांच्या कल्याणासाठी आपण व्यक्त केलेल्या वचनबद्धतेसाठी आम्ही आपले खूप खूप आभार मानतो.
भारत आणि सौदी अरब यांच्यातील मैत्री, प्रादेशिक आणि वैश्विक स्थैर्य, समृद्धी आणि एकूणच मानवकल्याणासाठी अत्यंत महत्वाची आहे.
मी पुन्हा एकदा मान्यवर रॉयल हायनेस आणि आपल्या सर्वांचे जी-20 शिखर परिषदेच्या यशस्वितेसाठी दिलेल्या योगदानाबद्दल आभार मानतो. खूप खूप धन्यवाद !
आता मी आपल्याला आपले प्रारंभिक निवेदन करण्यासाठी आमंत्रित करतो.G.Chippalkatti/R.Aghor/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 81
उपराष्ट्रपती कार्यालय
सरकारला लोकांच्या जवळ आणणे ही सार्वजनिक संवादकाची भूमिका - उपराष्ट्रपती
प्रभावी संवाद ही सुशासन आणि पारदर्शकतेची गुरुकिल्ली - उपराष्ट्रपती
नवी दिल्ली, 19 ऑक्टोबर 2021
उपराष्ट्रपती, श्री एम. वेंकैया नायडू यांनी आज सुशासनामध्ये प्रभावी संवादाच्या भूमिकेवर भर दिला आणि स्थानिक भाषांमध्ये सरकारी धोरणे तसेच उपक्रम याबाबत लोकांना वेळोवेळी माहिती देऊन सक्षम बनवावे असे आवाहन त्यांनी सार्वजनिक संवादकांना केले.
हैदराबाद येथील त्यांच्या निवासस्थानी आज 2020 च्या तुकडीच्या भारतीय माहिती सेवेच्या  प्रशिक्षणार्थी अधिकाऱ्यांच्या गटाशी त्यांनी संवाद साधला. यावेळी उपराष्ट्रपती म्हणाले की, सरकार आणि नागरिकांमधील अंतर कमी करण्यात सार्वजनिक संवादक महत्त्वाची भूमिका बजावतात. “तुम्ही लोकांना विविध योजनांची माहिती सोप्या आणि स्पष्ट भाषेत दिली तर ते त्यांचे हक्क आणि सरकारी प्रक्रिया चांगल्या प्रकारे समजून घेतील. यामुळे पारदर्शकता येते, ”असे त्यांनी प्रशिक्षणार्थींना सांगितले.
खातरजमा करुनच माहिती देणे ही सरकारी संवादाची गुरुकिल्ली आहे असे श्री नायडू पुढे म्हणाले. माहिती सेवा अधिकाऱ्यांनी चुकीची माहिती आणि बनावट बातम्यांच्या विरोधात काम करण्यावर लक्ष केंद्रित करावे असे त्यांनी सांगितले. लैंगिक असमानता आणि काही लोकांमधील लसीकरणाबाबत असलेला संकोच दूर करणे यासारख्या सामाजिकदृष्ट्या संबंधित विषयांवर काम करण्यासही त्यांनी सांगितले. प्रसारमाध्यम एक शक्तिशाली साधन आहे इच्छित परिवर्तन घडवून आणण्यासाठी या साधनाचा जबाबदारीने वापर करावा अशी इच्छा त्यांनी व्यक्त केली. “लोकांशी जोडून घ्या, संवाद साधा आणि परिवर्तन घडवा,” असे उपराष्ट्रपतींनी आपल्या खास शैलीत सांगितले.
आयआयएस प्रशिक्षणार्थी अधिकारी हैदराबादमध्ये पत्र सूचना कार्यालयाच्या प्रादेशिक कार्यालय आणि माहिती आणि प्रसारण मंत्रालयाच्या इतर मीडिया युनिट्समध्ये त्यांच्या प्रशिक्षण संलग्नतेचा भाग म्हणून सहभागी झाले आहेत.नागरी सेवेत निवड झाल्याबद्दल या तरुण अधिकाऱ्यांचे त्यांनी अभिनंदन केले. योग्य माहिती देऊन लोकांना सक्षम बनवण्याच्या दृष्टीने माहिती सेवेची मोठी भूमिका आहे असे उपराष्ट्रपतींनी यावेळी सांगितले.
M.Chopade/V.Ghode/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 178
माहिती आणि प्रसारण मंत्रालय
‘कालिया मर्दन’चा आनंद संगीतासह
मुंबई, 21 मे 2019
पुराणकथांनुसार यमुना नदीत राहणाऱ्या कालिया या दुष्ट सर्पाच्या फण्यावर कृष्णाने केलेल्या नृत्याचे दर्शन घडवणारा ‘कालिया मर्दन’ मूकपट उद्या मुंबईत दाखवण्यात येणार आहे. दुर्मिळ कृष्णधवल प्रतिमांसह संगीताच्या जोडीने त्याचा आस्वाद सिनेरसिकांना घेता येईल. पेडर रोडवरील फिल्म्स डिव्हिजन संकुलातील भारतीय चित्रपट संग्रहालयात उद्या संध्याकाळी साडेसहा वाजता हा कार्यक्रम होईल.
भारतीय चित्रपटांचे जनक दादासाहेब फाळके यांनी 1919 मध्ये हा मूकपट दिग्दर्शित केला होता. तो गहाळ झाला होता. मात्र पुण्यातील एनएफएआयच्या प्रयत्नांमुळे विशेषत: माजी संचालक दिवंगत पी.के. नायर यांच्या प्रयत्नांमुळे या मूकपटातील काही भाग  मिळवता आला असून, एनएफएआय मध्ये त्याचे जतन करण्यात आले आहे.
राधा आणि गोकुळ, वृंदावनातल्या रहिवाशांच्या विनंतीनुसार कालिया या यमुना नदीतल्या विषारी सर्पाशी कृष्ण कसा लढतो आणि कसा त्याचा पराभव करतो, हे या मूकपटात दाखवण्यात आले आहे. अत्यंत दुर्मीळ अशा या मूकपटात दादासाहेबांची लाडकी कन्या मंदाकिनी फाळके कृष्णाच्या भूमिकेत आहे.
मूकपटासोबत होणाऱ्या संगीताचे दिग्दर्शन प्रसिद्ध बासरीवादक पंडित सुनील कांत गुप्ता यांनी केले आहे. त्यांना नारायणी मणी , पंडित श्यामकांत परांजपे , प्रसाद रहाणे  आणि पंडित कालिनाथ मिश्रा  यांची साथसंगत लाभली आहे. दादासाहेब फाळके यांचे नातू चंद्रशेखर पुसाळकर आणि नातसून मृदुला पुसाळकर तसेच संग्रहालयाला वस्तू आणि वेष भेट देणारे चित्रपटकर्ते पंकज पराशर यांचा सत्कार फिल्म्स डिविजनचे महासंचालक प्रशांत पाठराबे यांच्या हस्ते केला जाईल.
मूकपटानंतर प्रश्नोत्तराचे सत्र होईल. कार्यक्रम सर्वांसाठी नि:शुल्क असून, प्रथम आलेल्यास प्रथम प्रवेश दिला जाईल.
N.Sapre/S.Kakade/D.Rane
(Visitor Counter : 113
पंतप्रधान कार्यालय
पंतप्रधानांनी अनुपम खेर जी यांच्या मातोश्रीनी दिलेल्या आशीर्वादाबद्दल त्यांचे आभार मानले
नवी दिल्ली, 23 एप्रिल 2022
पंतप्रधान नरेंद्र मोदी यांनी अनुपम खेर यांच्या मातोश्री आणि देशवासियांच्या आशीर्वादाबद्दल आभार मानले आहेत. खेर यांनी आज पंतप्रधानांची भेट घेतली आणि आपल्या आईकडून मोदींना रुद्राक्ष माळ भेट दिली.
पंतप्रधानांनी ट्विट संदेशात म्हटले आहे ,
"खूप-खूप धन्यवाद @AnupamPKher जी. आदरणीया आई आणि देशवासीयांचा आशीर्वादामुळेच मला भारतमातेची सेवा करण्यासाठी निरंतर प्रेरणा मिळते. "Jaydevi PS/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
इलेक्ट्रॉनिक्स आणि माहिती तंत्रज्ञान मंत्रालय
रुपे डेबिट कार्ड आणि कमी-मूल्य असलेल्या BHIM-UPI व्यवहारांना  प्रोत्साहन देण्याच्या योजनेला केंद्रीय मंत्रिमंडळाची मंजुरी
एका वर्षासाठी आर्थिक खर्च 1,300 कोटी रुपये आहे
या डिजिटल देयक पद्धतीमुळे औपचारिक बँकिंग आणि वित्तीय प्रणालीच्या बाहेरील, बँक सुविधांपासून वंचित लोकांनाही लाभ मिळेल
नवी दिल्ली, 15 डिसेंबर 2021
पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने देशात रूपे डेबिट कार्ड आणि कमी मूल्याच्या BHIM-UPI व्यवहारांना  प्रोत्साहन देण्यासाठी ] प्रोत्साहन योजनेला मंजुरी दिली आहे.
योजनेंतर्गत, रूपे डेबिट कार्ड आणि कमी-मूल्याच्या BHIM-UPI पद्धतींद्वारे केलेल्या व्यवहारांच्या मूल्याची टक्केवारी  भरून, अधिग्रहित बँकांना सरकारकडून प्रोत्साहन दिले जाईल. या योजनेसाठी 01, एप्रिल 2021 पासून एक वर्षासाठी 1,300 कोटी खर्च अपेक्षित आहे.
ही योजना मजबूत डिजिटल देयक परिसंस्था तयार करण्यासाठी आणि लोकसंख्येच्या सर्व वर्गांमध्ये आणि विभागांमध्ये, RuPay डेबिट कार्ड आणि BHIM-UPI डिजिटल व्यवहारांना चालना देण्यासाठी आणि देशातील डिजिटल देयक प्रणाली अधिक व्यापक करण्यासाठी बँकांचे अधिग्रहण करण्यास सुलभ करेल.
औपचारिक बँकिंग आणि वित्तीय प्रणालीच्या बाहेर तसेच बँक सुविधांपासून वंचित असलेल्या लोकसंख्येसाठी डिजिटल देयक सेवा सुलभ करण्यासाठी देखील मदत होईल.
भारत आज जगातील सर्वात कार्यक्षम देयक बाजारापैकी एक आहे. या घडामोडी भारत सरकारच्या उपक्रमांचे परिणाम आहेत आणि डिजिटल देयक परिसंस्थेतील विविध वापरकर्त्यांनी केलेले नवोन्मेष आहेत. या योजनेमुळे तंत्रज्ञान आधारित आर्थिक सेवा सुविधेत संशोधन आणि विकास तसेच नावीन्यपूर्णतेला चालना मिळेल आणि देशाच्या विविध भागांमध्ये डिजिटल पेमेंट अधिक व्यापक करण्यात सरकारला मदत होईल.
पार्श्वभूमी:
देशातील डिजिटल व्यवहारांना आणखी चालना देण्यासाठी सरकारच्या अर्थसंकल्पीय घोषणांच्या  अनुपालनानुसार ही योजना तयार करण्यात आली आहे.S.Tupe/V.Joshi/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 117
वाणिज्य आणि उदयोग मंत्रालय
भारत आणि युरोपीय महासंघाने जागतिक व्यापार संघटनेच्या सुधारणांवर एकत्रितपणे काम करण्याच्या वचनबद्धतेचा केला पुनरुच्चार
नवी दिल्ली, 16 मे 2023
केंद्रीय वाणिज्य आणि उद्योग, वस्त्रोद्योग, ग्राहक व्यवहार, अन्न आणि सार्वजनिक वितरण मंत्री पीयूष गोयल आणि लोकांसाठी काम करणाऱ्या अर्थव्यवस्थेसाठी उत्तरदायी असलेल्या युरोपियन आयोगाचे कार्यकारी उपाध्यक्ष आणि युरोपियन व्यापार आयुक्त वाल्डिस डोम्ब्रोव्स्किस यांनी सर्व मुद्द्यांवर अभिसरण शोधून भारत-युरोपीय महासंघ दरम्यान सुरु असलेल्या मुक्त व्यापार करार विषयक वाटाघाटींना गती देण्याची गरज असल्यावर भर दिला. भारत-युरोपियन महासंघ व्यापार आणि तंत्रज्ञान परिषदेच्या पहिल्या मंत्रिस्तरीय बैठकीच्या निमित्ताने उभय नेत्यांमध्ये झालेल्या द्विपक्षीय बैठकीत यावर चर्चा झाली.या बैठकीला दोन्ही बाजूंचे वरिष्ठ अधिकारीही उपस्थित होते.
दोन्ही बाजूंकडून विवाद निराकरण यंत्रणा, कृषी आणि मत्स्यपालनावरील अनुदान, ई-कॉमर्सला स्थगिती तसेच देशांतर्गत कायद्यांशी संबंधित मुद्द्यांसह जागतिक व्यापार संघटनेतील सुधारणांसाठी समान प्राधान्यक्रमांवर एकत्रितपणे काम करण्याच्या वचनबद्धतेचा पुनरुच्चार करण्यात आला. भारतातील तसेच विकसनशील देशांमधील लाखो लोकांसाठी उपजीविका आणि अन्नसुरक्षेला सहाय्य करणाऱ्या सर्वसहमती-आधारित उपायांचा पाठपुरावा करण्यासाठी त्यांच्या समान उद्दिष्टांवर पुढील मार्ग आखण्याची गरज दोन्ही बाजूंकडून व्यक्त करण्यात आली. या संयुक्त प्रयत्नांमुळे आगामी डब्ल्यूटीओ मंत्रीस्तरीय परिषदेत अर्थपूर्ण उपाय शोधण्यात यश मिळेल अशी आशा त्यांनी व्यक्त केली .
या बैठकीनंतर पीयूष गोयल आणि वाल्डिस डोम्ब्रोव्स्किस यांच्या सह-अध्यक्षतेखाली कार्यगट 3 च्या संबंधितांची बैठक झाली. या बैठकीत भारत आणि युरोपीय संघाचे प्रतिनिधित्व करणाऱ्या हितधारकांचा समावेश होता. कार्यगट 3 व्यापार, गुंतवणूक आणि लवचिक पुरवठा साखळी यावर लक्ष केंद्रित करतो.
S.Bedekar/S.Kane/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 87
सामाजिक न्याय आणि सबलीकरण मंत्रालय
इंडिया एजिंग रिपोर्ट 2023 मध्ये भारतामधील ज्येष्ठ नागरिकांच्या देखभालीबाबत चिंतेचा सूर
नवी दिल्ली, 27 सप्टेंबर 2023
युएनएफपीए  इंडिया ने, इंटरनॅशनल इन्स्टिट्यूट फॉर पॉप्युलेशन सायन्सेस , अर्थात आंतरराष्ट्रीय लोकसंख्या विज्ञान संस्थेच्या सहयोगाने, भारतामधील ज्येष्ठ  नागरिकांबाबतचा बहुप्रतिक्षित अहवाल, "इंडिया एजिंग रिपोर्ट 2023" प्रकाशित केला आहे. भारतामधील वृद्धांच्या लोकसंख्येत हळूहळू वाढ होत असताना, हा अहवाल ज्येष्ठ नागरिकांची काळजी घेण्याशी निगडीत आव्हाने, संधी आणि संस्थात्मक प्रतिसाद यावर प्रकाश टाकतो.
भारत सरकारच्या सामाजिक न्याय आणि सक्षमीकरण मंत्रालयाचे सचिव सौरभ गर्ग आणि युएनएफपीए च्या भारतातील प्रतिनिधी आणि भूतान मधील संचालक अँड्रिया एम. वोजनर यांनी एकत्रितपणे हा अहवाल प्रकाशित केला.
इंडिया एजिंग रिपोर्ट 2023 मध्ये भारतातील वृद्ध व्यक्तींचे राहणीमान आणि कल्याणाबाबत सखोल आढावा घेण्यात आला आहे. एक अद्ययावत दृष्टीकोन प्रदान करण्यासाठी, हा अहवाल लॉगीट्युडीनल एजिंग सर्व्हे इन इंडिया , 2017–18, भारतीय जनगणना, भारत सरकारचा लोकसंख्या अंदाज  आणि संयुक्त राष्ट्रांच्या आर्थिक आणि सामाजिक व्यवहार विभागाद्वारे जारी करण्यात आलेल्या जागतिक लोकसंख्या अंदाज 2022 द्वारे उपलब्ध करण्यात आलेल्या ताज्या डेटा वर आधारित आहे.
"भारतीय लोकसंख्या वृद्धत्वाकडे झुकत असताना, आपल्या वृद्ध लोकसंख्येला निरोगी, सन्मानपूर्ण आणि आनंदी जीवन जगण्यासाठी आवश्यक असलेली काळजी आणि आधार मिळेल, याची खात्री करणे अत्यावश्यक आहे," भारत सरकारच्या सामाजिक न्याय आणि सक्षमीकरण मंत्रालयाचे सचिव सौरभ गर्ग यांनी सांगितले. "इंडिया एजिंग रिपोर्ट 2023, हे उद्दिष्ट साध्य करण्यासाठी एक बहुमोल पथदर्शक आराखडा प्रदान करत असून, त्याच्या शिफारसी लागू करण्यासाठी सर्व भागधारकांनी एकत्र येऊन काम करावे, असे मी आवाहन करतो." ते म्हणाले.
युएनएफपीए च्या भारतातील प्रतिनिधी आणि भूतान मधील संचालक अँड्रिया एम. वोजनर म्हणाल्या, "हा सर्वसमावेशक अहवाल विद्वान, धोरणकर्ते, कार्यक्रम व्यवस्थापक आणि ज्येष्ठ नागरिकांची काळजी घेण्याशी निगडीत असलेल्या सर्व भागधारकांसाठी एक मोलाचे साधन आहे. वृद्ध व्यक्तींनी समाजासाठी महत्वाचे योगदान दिले असून, त्यांचे कल्याण सुनिश्चित करण्यासाठीचे आपले सर्वोत्तम परिश्रम, हा त्यांचा हक्क आहे.”
अहवालाच्या मुख्य निष्कर्षांमध्ये ज्येष्ठ नागरिकांच्या कल्याणाशी संबंधित पुढील निरीक्षणांचा समावेश आहे:
- ज्येष्ठ नागरिकांच्या आरोग्यविषयक विशिष्ट गरजा पूर्ण करण्यासाठी जेरियाट्रिक  सेवांमध्ये वाढ करणे.
- ज्येष्ठ नागरिकांसाठी आरोग्य सेवा, आर्थिक सक्षमीकरण आणि क्षमता विकासाबाबतच्या गरजा पूर्ण करणाऱ्या विविध सरकारी योजना आणि धोरणे.
- संगणक आणि इंटरनेट वापराबाबतची सत्रे याद्वारे डिजिटल सक्षमीकरणामध्ये सक्रियपणे कार्यरत वस्ती पातळीवरील संस्था.
- ज्येष्ठ नागरिकांच्या कल्याणाबाबत धोरणे आखण्यासाठी समर्पित मंत्री-स्तरीय समित्या.
- आनंददायी वृद्धत्व, सामाजिक सहाय्य, वृद्धाश्रम आणि ज्येष्ठ नागरिकांवर होणार्या अत्याचारांबाबत जनजागृती अभियानांसाठी कॉर्पोरेट स्तरावरील प्रयत्न.
इंडिया एजिंग रिपोर्ट 2023 पाहण्यासाठी पुढील संकेतस्थळाला भेट द्या: https://india.unfpa.org/enJaydevi PS/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 67
माहिती आणि प्रसारण मंत्रालय
इफ्फीतील प्रमुख अशा भारतीय पॅनोरमा विभागाचे आज उद्घाटन
फीचर फिल्म विभागात उद्घाटनाचा चित्रपट म्हणून ‘सांड की आँख’ चा शो, तर बिगर फिचर फिल्म चित्रपट विभागात उद्घाटनाचा चित्रपट म्हणून ‘पंछिका’ या गुजराती चित्रपटाची निवड
पणजी, 17 जानेवारी 2021
51 व्या भारतीय आंतरराष्ट्रीय चित्रपट महोत्सव- इफ्फीमधील प्रमुख विभाग समजल्या जाणाऱ्या भारतीय पॅनोरमा विभागाचे आज गोव्यात उद्घाटन झाले. यावेळी ज्यूरी सदस्य आणि फीचर फिल्म चित्रपटांचे दिग्दर्शक उपस्थित होते.
या प्रसंगी, महोत्सवातील सहभागाबद्दल आभार व्यक्त करत, ज्युरी सदस्य, तसेच दोन्ही चित्रपटांचे दिग्दर्शक, कलाकार, तंत्रज्ञ यांचा सत्कार करण्यात आला.
बिगर फिचर फिल्म विभागातील उद्घाटनाचा लघुपट म्हणून निवड झालेल्या ‘पंछिका’चित्रपटाचे दिग्दर्शक अंकित कोठारी यांनी आपल्या लघुपटाविषयी बोलतांना सांगितले की हा मैत्रीची कथा सांगणारा सिनेमा आहे.कच्छच्या वाळवंटी प्रदेशात राहणाऱ्या सात वर्षांच्या दोन मैत्रिणींची आणि जातीच्या बंधनांशी झुंज देणाऱ्या त्यांच्या नात्याच्या भावविश्वाची ओळख आपल्याला या लघुपटातून होते.
तर ‘सांड की आँख’ चित्रपटाचे दिग्दर्शक तुषार हिरानंदानी यांनी सांगितले की ‘चित्रपटाची कथा, चन्द्रो आणि प्रकाशी तोमर या उत्तरप्रदेशातील दोन आज्यांची प्रेरणादायक कथा आहे, ज्या त्यांच्या मुलींना प्रोत्साहन देण्यासाठी स्वतः वृद्धापकाळात नेमबाजी शिकतात आणि नेमबाज म्हणून 352 पदके जिंकतात. या नवोदित दिग्दर्शकाने सिनेमा काढण्यात संपूर्ण सहकार्य केल्याबद्दल निर्मात्यांचेही आभार मानले.
या विभागात एकूण 23 फिचर फिल्म आणि 20 लघुपट दाखवले जाणार आहेत.
महोत्सवातील सर्व नोंदणीकृत प्रतिनिधींना मोठ्या पडद्यावर हे चित्रपट बघता येतील. हा महोत्सव 16 ते 24 जानेवारी असा नऊ दिवस चालणार आहे.
भारतीय पॅनोरमा विभागात नेहमीच देशभरातील उत्तमोत्तम चित्रपट दाखवले जात असून प्रादेशिक चित्रपट आणि गुणवत्तेला प्रोत्साहन देणारे हे एक उत्तम व्यासपीठ आहे.M.Chopade/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 131
पंतप्रधान कार्यालय
चला, आपल्या तरुणाईला खेळाच्या मैदानावर चमकण्यासाठी प्रेरित करत राहूया : पंतप्रधान
चला आपल्या तरुणाईला खेळाच्या मैदानावर चमकण्यासाठी प्रेरित करत राहूया, असे पंतप्रधान नरेंद्र मोदी यांनी म्हटले आहे.
दूरदर्शनवरील वृत्ताच्या ट्विटला उत्तर देताना पंतप्रधान म्हणाले;
``ही बातमी तुम्हाला आनंद देईल.
चला, आपल्या तरुणाईला प्रेरणा देऊया.``